TMI พุ่ง 4% ลุ้นรายได้ปี 64 โต 20% รับแผน COD โรงไฟฟ้าเพิ่ม
TMI พุ่ง 4% มาที่ 1.32 บ. ด้วยมูลค่าซื้อขาย 87.45 ลบ. ลุ้นรายได้ปี 64 โต 20% รับแผน COD โรงไฟฟ้าเพิ่ม
TMI พุ่ง 4% มาที่ 1.32 บ. ด้วยมูลค่าซื้อขาย 87.45 ลบ. ลุ้นรายได้ปี 64 โต 20% รับแผน COD โรงไฟฟ้าเพิ่ม
19 ก.ค. 2564

ผู้สื่อข่าวรายงานว่า วันนี้ (19 ก.ค. 64) ราคาหุ้น บริษัท ธีระมงคล อุตสาหกรรม จำกัด (มหาชน) หรือ TMI ณ เวลา 15.53 น. อยู่ที่ระดับ 1.30 บาท เพิ่มขึ้น 0.05 บาท หรือ 4% โดยทำจุดสูงสุดที่ 1.33 บาท และทำจุดต่ำสุดที่ 1.22 บาท ด้วยมูลค่าการซื้อขาย 118.20 ล้านบาท
 
โดยนายธีระชัย ประสิทธิ์รัตนพร ประธานกรรมการและประธานเจ้าหน้าที่บริหาร เปิดเผยว่า แผนดำเนินงานในกลุ่มธุรกิจพลังงาน หรือโรงไฟฟ้าก๊าซชีวภาพ ช่วงครึ่งปีหลัง 2564 ว่า ต้นไตรมาส 3 จะเปิดเดินเครื่องผลิตไฟฟ้าเข้าระบบเชิงพาณิชย์โครงการโรงไฟฟ้าก๊าซชีวภาพ กำลังผลิต 1 เมกะวัตต์ อำเภอบ้านแพ้ว จังหวัดสมุทรสาคร โดยจะเริ่มรับรู้รายได้ทันทีช่วงปลายไตรมาส 3/2564 นับเป็นโรงไฟฟ้าแห่งที่ 2 จากปัจจุบันที่บริษัท มีโรงไฟฟ้าชีวภาพแล้ว 1 โครงการ กำลังการผลิต 1.4 เมกะวัตต์ ที่จังหวัดชุมพร สนับสนุนให้บริษัทมีกำลังผลิตไฟฟ้าเพิ่มขึ้นเป็น 2.4 เมกะวัตต์ ช่วยสร้างการเติบโตอย่างมั่นคงให้แก่บริษัท
“บริษัท เชื่อมั่นว่า การดำเนินงานปี 2564 จะเติบโตไปในทิศทางที่ดี จากโรงไฟฟ้าชีวภาพ จังหวัดชุมพร สามารถจ่ายไฟฟ้าได้อย่างมีเสถียรภาพและมีประสิทธิภาพ รวมทั้งการรับรู้รายได้จากการขายไฟ โรงไฟฟ้าก๊าซชีวภาพบ้านแพ้ว ช่วยหนุนรายได้เติบโตตามเป้าหมายที่วาง​ไว้ 20% โดยธุรกิจพลังงานทดแทนในประเทศไทย ยังมีโอกาสเติบโตอีกมาก ขอนักลงทุนให้ความไว้วางใจต่อการดำเนินงานของบริษัทและแผนขยายธุรกิจในอนาคตข้างหน้า” นายธีระชัย กล่าว
ขณะเดียวกัน บริษัทมีแผนจะ COD โรงไฟฟ้าก๊าซชีวภาพ กำลังการผลิต 3 เมกะวัตต์ ที่อำเภอด่านช้าง จังหวัดสุพรรณบุรี ซึ่งเป็นโรงไฟฟ้าแห่งที่ 3 โดยจะใช้เงินจากการที่บริษัท ออกและเสนอขายหุ้นกู้มีประกันของบริษัท 1/2564 มูลค่าไม่เกิน 150 ล้านบาท อายุ 2 ปี อัตราดอกเบี้ยคงที่ 6.75% ต่อปี ชำระดอกเบี้ยทุกๆ 3 เดือน ตลอดอายุหุ้นกู้ ที่เสนอขายให้แก่ผู้ลงทุนสถาบัน และ/หรือผู้ลงทุนรายใหญ่ เมื่อวันที่ 11, 14-15 มิถุนายน 2564 รวมทั้ง ยังมองหาโอกาสจากการเข้าลงทุนใหม่ๆ เพื่อผลักดันให้รายได้และกำไรให้เติบโตอย่างยั่งยืน